
REFERAT

privind aprobarea Studiului de Fezabilitate "CHE BEGA TIMISOARA. Retehnologizare prin reamenajare cu hidroagregate moderne"


Nodul hidrotehnic Timişoara este amplasat pe canalul Bega la intrarea în municipiul Timişoara şi a fost executat între anii 1906 – 1909 pentru a produce energie electrică. În decursul timpului, în bieful amonte s-au executat prize de apă pentru alimentarea consumatorilor urbani şi industriali din zonă, alimentarea cu apă devenind principala folosinţă. Acest fapt a făcut ca NH Timişoara să capete o importanţă deosebită, autorităţile competente fiind în permanenţă preocupate de siguranţa în exploatare. 


Trecerea a aproape un secol de existenţă a impus modernizarea nodului hidrotehnic. Modernizarea s-a desfăşurat în două etape:

· etapa I – realizarea unui nou baraj deversor amplasat pe malul drept al canalului Bega, care permite evacuarea debitului maxim de 83,5 mc/s, menţinând nivelul constant pentru funcţionarea în bune condiţii a prizelor de apă. Lucrările au început în 1983 şi au avut PIF în 1992;

- etapa II – realizarea unui nou bloc priză cu două câmpuri de captare care asigură funcţionarea în permanenţă a prizelor de apă, a vechii centrale şi permite realizarea unei noi centrale în locul ocupat de vechiul baraj deversor. Lucrările au avut PIF în 2001.

Următoarea etapă o reprezintă construcţia unei noi centrale echipată cu hidroagregate moderne, care vor asigura creşterea siguranţei în funcţionare,  producerea de energie electrică şi genererea de venituri suplimentare prin valorificarea certificatelor verzi; vechea centrală şi hidroagregatele aferente vor rămâne în amplasament, dată fiind importanţa şi valoarea istorică pe care o reprezintă. 
Obiectivele avute în vedere pentru această etapă sunt: 

- creşterea producţiei de energie electrică, respectiv a veniturilor realizate din vânzarea acesteia

- creşterea siguranţei în funcţionare

- realizarea de venituri suplimentare prin tranzacţionarea certificatelor verzi generate de producţia de energie electrică din surse regenerabile

- valorificarea investiţiilor efectuate în lucrările hidrotehnice
Valoarea totală a investiţiei "CHE BEGA TIMISOARA. Retehnologizare prin reamenajare cu hidroagregate moderne" conform  Devizului General varianta 2  din studiul de fezabilitate întocmit de SC Institutul de Studii si Proiectari Hidroenergetice SA este de 9.902.005 lei (inclusiv TVA) reprezentând 2.750.557 EURO  la cursul de 3,60 lei/EURO din data de 01.07.2005. Durata de execuţie a lucrării este de 18 luni şi finanţarea se va realiza din surse proprii SC Colterm SA. 


Având în vedere cele expuse mai sus precum şi solicitarea, nota de fundamentare, Hotărârea Consiliului de Administraţie nr. 34 / 2007 şi studiul de fezabilitate depuse de  SC COLTERM SA cu nr. RE2007-1457/06.07.2007, propunem aprobarea Studiului de Fezabilitate "CHE BEGA TIMISOARA. Retehnologizare prin reamenajare cu hidroagregate moderne"

